b'\n_START_ARTICLE_\nPirmasis Makedonijos karas\n_START_PARAGRAPH_\nPirmajame Makedonijos kare (215\xe2\x80\x93205 m. pr. m. e.) kovojo Roma ir jos s\xc4\x85junginink\xc4\x97 (nuo 211 m. pr. m. e.) Etolijos lyga bei Pergamo valdovas Atalas I prie\xc5\xa1 Makedonijos karali\xc5\xb3 Filip\xc4\x85 V-\xc4\x85j\xc4\xaf. Tuo pa\xc4\x8diu metu vyko Antrasis p\xc5\xabn\xc5\xb3 karas, kuriame Roma kovojo su Kartagina. Karo metu lemiam\xc5\xb3 susid\xc5\xabrim\xc5\xb3 nebuvo ir jis baig\xc4\x97si nei vienai pusei nepasiekus ai\xc5\xa1kios persvaros._NEWLINE_Karo metu Makedonija nes\xc4\x97kmingai band\xc4\x97 u\xc5\xbeimti dal\xc4\xaf Ilyrijos ir Graikijos. Manoma, kad smulk\xc5\xabs susid\xc5\xabrimai rytuose sutrukd\xc4\x97 Makedonijai pad\xc4\x97ti Kartaginos generolui Hanibalui kovoje su Roma._NEWLINE_Kar\xc4\x85 formaliai baig\xc4\x97 205 m. pr. m. e. sudaryta taika.\n_START_SECTION_\nDemetrijus ragina kovoti su Roma\n_START_PARAGRAPH_\nRomai kovojant su Kartagina, Makedonijos karaliui Filipui V-ajam pasitaik\xc4\x97 galimyb\xc4\x97 pabandyti i\xc5\xa1pl\xc4\x97sti savo vald\xc5\xbei\xc4\x85 \xc4\xaf vakarus. Pasak Senov\xc4\x97s Graikijos istoriko Polibijo, svarbiu faktoriumi Filipo sprendimui pasinaudoti \xc5\xa1ia galimybe buvo Demetrijaus i\xc5\xa1 Faroso \xc4\xaftaka._NEWLINE_Po Pirmojo Ilyrijos karo 229 m. pr. m. e. Demetrijus tapo did\xc5\xbeiosios Ilyrijos pakrant\xc4\x97s dalies valdovu, ta\xc4\x8diau 219 m. pr. m. e., vykstant Antrajam Ilyrijos karui rom\xc4\x97nai j\xc4\xaf sumu\xc5\xa1\xc4\x97 ir jis pab\xc4\x97go ir buvo priimtas Filipo dvare._NEWLINE_Kovodamas su etolie\xc4\x8diais Filipas i\xc5\xa1 pasiuntinio su\xc5\xbeinojo apie Hanibalo pergal\xc4\x99 prie Trasimen\xc4\x97s e\xc5\xbeero 217 m. bir\xc5\xbeelio m\xc4\x97nes\xc4\xaf. I\xc5\xa1 prad\xc5\xbei\xc5\xb3 Filipas lai\xc5\xa1k\xc4\x85 parod\xc4\x99s tik Demetrijui. Galb\xc5\xabt tik\xc4\x97damasis atgauti savo karalyst\xc4\x99 Demetrijus nedelsdamas patar\xc4\x97 jaunam karaliui sudaryti taik\xc4\x85 su etolie\xc4\x8diais ir nukreipti savo d\xc4\x97mes\xc4\xaf \xc4\xaf Ilyrij\xc4\x85 ir Italij\xc4\x85. Filipas buvo nesunkiai \xc4\xaftikintas pasirinkti tok\xc4\xaf keli\xc4\x85 ir i\xc5\xa1kart prad\xc4\x97jo derybas su etolie\xc4\x8diais. Susitikime su Etolijos lyderiais pakrant\xc4\x97je netoli Naupakto buvo sudaryta taikos sutartis.'